En 34-årig mand er fredag blevet dømt til 16 måneders ubetinget fængsel for et uagtsomt manddrab under særligt skærpende omstændigheder. Manden kørte den 14. juli frontalt sammen med en anden bil på Egensevej i Mou. I den modsatte bil sad en 56-årig kvinde, der omkom ved ulykken, da hendes bil endte på taget på en mark ved siden af vejen. Politiets blodprøver ved ulykken viste, at den 34-årige mand havde kokain i blodet. Ved retten i Aalborg kom det frem, at det var en mængde kokain på ti gange over det tilladte, og det betød, at han blev dømt under særligt skærpende omstændigheder. Hund på bagsædet distraherede Den 34-årige mand havde sine to sønner og en hund på bagsædet af bilen, da ulykken skete. Han forklarede i retten i dag, at han havde vendt sig om, fordi hans hund gøede, og derfor skred hans bil over i den modsatte vejbane og kørte ind i den 56-årige kvindes bil. Manden og børnene kom lettere til skade ved ulykken. Den 34-årige mand forklarede, at han havde taget kokain til en fest natten inden ulykken, men han følte sig frisk nok til at køre bilen dagen efter. Ifølge anklager Mathias Andersen fra Nordjyllands Politi har den 34-årige mand været samarbejdsvillig under hele retsforløbet, og han har været ulykkelig over det, der er sket. - Det er en frygtelig sag, hvor der ikke er nogen vindere, kun tabere. Han har ikke gjort det med vilje, men det er meget uforsvarligt at køre med narko i blodet, så jeg er tilfreds med dommen, der ligger inden for det område, den skal ligge i, siger anklager Mathias Andersen efter retsmødet. Den 34-årige blev idømt et år og fire måneders ubetinget fængsel. Normalt er dommen for uagtsomt manddrab under særligt skærpende omstændigheder mellem 16 og 18 måneder, men da han kørte den tilladte hastighed, er hans dom i den nedre ende af normalområdet. Den 34-årige har udbedt sig betænkningstid i forhold til dommen.

Opsummering:
En 34-årig mand er dømt til et år og fire måneders ubetinget fængsel, efter en trafíkulykke, hvor en 56-årig kvinde mistede livet. Manden var påvirket af kokain, da ulykken skete.